b'\n_START_ARTICLE_\nSygna Uldvarefabrik\n_START_PARAGRAPH_\nSygna Uldvarefabrik A/L var en tekstilfabrikk ved Henjaelvi p\xc3\xa5 Hermansverk i Leikanger, Sogn og Fjordane. Den ble etablert som shoddyfabrikk under navnet Larsen Dampfarveri av Mathias Larsen i 1910. I 1913 fikk fabrikken navnet Sygna Uldvarefabrik A/L da Arne Johannesen overtok driften og den store fabrikkbygningen i sveitserstil ble bygget. Produksjonen var hovedsakelig ullgarn, ulltepper og senere bomullst\xc3\xb8y. Fabrikken gikk d\xc3\xa5rlig under krisen p\xc3\xa5 30-tallet, og ansatte ble permittert og oppsagt. I 1932 organiserte de seg i Hermansverk Tekstilarbeiderforening tilsluttet Norsk Tekstilarbeiderforbund.\n_START_SECTION_\nOppgangstider og nedleggelse\n_START_PARAGRAPH_\nEtter krigen gikk fabrikken bra. Tidlig p\xc3\xa5 50-tallet ble fabrikken utvidet med to nye murbygninger som inneholdt plys, kamgarnspinneri og vevegarnavdeling. Sygna gikk inn i Oslo-konsernet Norsk Kamgarn Industri i 1963, og spesialiserte seg deretter p\xc3\xa5 strikkegarn. I 1964 ble spinneriet p\xc3\xa5bygget med en etasje. Fabrikken gikk konkurs i 1972, men disponent Anders Sunde fikk Sandnes Kamgarn Spinneri til \xc3\xa5 overta p\xc3\xa5 Hermansverk. Fabrikken p\xc3\xa5 Sandnes brant ned i 1978, og produksjonen p\xc3\xa5 Hermansverk ble nedlagt i 1982 da ny fabrikk p\xc3\xa5 Sandnes stod ferdig.\n_START_SECTION_\nSmoltanlegg og sanering\n_START_PARAGRAPH_\nI 1984 startet Sygna Aquakultur AS smoltoppdrett lokalene til Sygna Uldvarefabrik. Anlegget var i drift til 1993, da nytt smoltanlegg i Riverdalen p\xc3\xa5 Hermansverk stod ferdig. Dette er fortsatt i drift av Marine Harvest._NEWLINE_Fabrikkpipen og den gamle trebygningen fra 1913 ble revet i 2001. Plysen og spinneriet fra 50- og 60-tallet st\xc3\xa5r fremdeles, og ble fram til 2012 brukt som garasje for Leikanger Taxi.'